DECRETO 534/2005, do 28 de xullo, polo que se autoriza a subscrición dun acordo transaccional coa Deputación Provincial de Pontevedra en relación coas liquidacións e os procesos contencioso-administrativos derivados da transferencia do Hospital Provincial e Sanatorio Psiquiátrico do Rebullón.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 17/10/2005

A Deputación Provincial de Pontevedra formula proposta de acordo transaccional que poña fin aos procedementos xudiciais en curso en relación coas liquidacións practicadas pola comunidade autónoma e deducidas da transferencia do Hospital Provincial e Sanatorio Psiquiátrico do Rebullón.
O carácter público de ambas as administracións e dos obxectivos que comparten, unido á condición sempre incerta do resultado final dun litixio sobre o que pesa, ademais, a posibilidade procesual dun dilatado pronunciamento definitivo, determinan que por parte da comunidade autónoma se considere igualmente aconsellable, en beneficio do interese xeral, unha resolución do contencioso por vía transaccional, que se plasmaría a través da subscrición dun convenio desa natureza.
En virtude do indicado, ao abeiro do establecido no artigo 1.809 do Código civil e conforme o disposto no artigo 22.1º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, por iniciativa do conselleiro de Economía e Facenda e do conselleiro de Sanidade e por proposta do conselleiro da Presidencia, Relacións Institucionais e Administración Pública, e logo de deliberación do Consello da Xunta de Galicia na súa reunión do día vinte e oito de xullo de dous mil cinco,
DISPOÑO:
Artigo 1º
Autorízase a subscrición dun acordo transaccional coa Deputación Provincial de Pontevedra coa finalidade e nos termos que se indican no anexo a este decreto.
Artigo 2º
Facúltanse os conselleiros de Economía e Facenda e de Sanidade, en nome da Xunta de Galicia, para a subscrición do convenio transaccional a que se refire o artigo anterior.
Disposición derradeira
Única.-O contido deste decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, vinte e oito de xullo de dous mil cinco.
Manuel Fraga Iribarne
Presidente
Jaime Pita Varela
Conselleiro da Presidencia, Relacións Institucionais e Administración Pública
ANEXO
1. Polo convenio transaccional porase fin aos procesos contencioso-administrativos seguidos entre a Xunta de Galicia e a Deputación Provincial de Pontevedra, derivados do traspaso dos hospitais Provincial e Sanatorio Psiquiátrico do Rebullón, substanciados ante a Sala do Contencioso-Administrativo (Sección 3ª) do Tribunal Superior de Galicia, baixo número de autos 03/0007339/2001, 7340/2001, 8572/2001, 8978/2002 e 7131/2003, acumulados á data actual.
Unha vez subscrito o convenio transaccional a que se refire o punto 4 deste anexo, as partes asinantes, por cada un dos procedementos anteriormente indicados, comunicarán á sala o acordo e solicitarán a finalización do procedemento, de conformidade co previsto no artigo 77.3º da Lei da xurisdición contencioso-administrativa.
2. En virtude do convenio transaccional a Xunta de Galicia procederá á anulación das liquidacións practicadas polo Servizo Galego de Saúde á Deputación Provincial de Pontevedra, polo importe de 31.023.664,58 euros (trinta e un millóns vinte e tres mil seiscentos sesenta e catro euros e cincuenta e oito céntimos), en concepto de achega desta última á cobertura da carga asumida neta a que se refire a alínea E) do Decreto 58/1996, do 8 de febreiro, de transferencia á Comunidade Autónoma de Galicia dos hospitais referidos. Desa cantidade resulta necesario deducir 12.097.296,66 euros (doce millóns noventa e sete mil douscentos noventa e seis mil euros e sesenta e seis céntimos) correspondentes a ingresos recibidos do Estado no 2001 por 1.391.275,38 euros, a pagamentos da deputación no período transferido por 7.267.919,53 euros, e por débeda do Sergas á data da transferencia por 3.438.101,75 euros, dando lugar a unha contía final de 18.926.367,92 euros (dezaoito millóns novecentos vinte e
seis mil trescentos sesenta e sete euros e noventa e dous céntimos).
3. A Xunta de Galicia percibirá da Deputación Provincial de Pontevedra 9.463.183,96 euros (nove millóns catrocentos sesenta e tres mil cento oitenta e tres euros e noventa e seis céntimos), importe da transacción, cantidade sobre a cal non se poderá practicar por parte desta última ningún tipo de retención ou compensación sen que medie acordo expreso entre ambas as administracións.
Coa limitación da adaptación que eventualmente poida derivar da compensación indicada no parágrafo anterior, o 50% desa contía farase efectivo no primeiro trimestre do ano 2006, incrementado na correspondente liquidación por aplicación do xuro legal do diñeiro que corresponda ao período que exceda os vinte días posteriores á sinatura do acordo, e o 50% restante dentro do mes de xuño do seguinte exercicio, 2006.
A deputación provincial poderá optar pola transferencia directa das cantidades resultantes ou por que lle sexan deducidas das transferencias que vai realizar a comunidade autónoma en concepto de participación da deputación nos tributos do Estado, entendéndose elixida esta última opción cando non se teña feito uso da primeira delas nos prazos previstos.
4. Após a sinatura do convenio transaccional, as partes intervenientes considerarán reciprocamente canceladas todas as accións de carácter económico exixibles e derivadas da transferencia do Hospital Provincial e Sanatorio Psiquiátrico do Rebullón, renunciando ao exercicio de calquera acción, reclamación ou recurso en relación con elas.
5. Con independencia das estipulacións anteriores, o convenio transaccional poderá tamén incorporar as cláusulas que se consideren necesarias para o seu mellor desenvolvemento e que non contradigan os termos da autorización conferida neste decreto.